Seun (17) gewond, kind (2) dood ná skietvoorvalArgieffoto (Foto: imgkid.com) Die polisie in die Oos-Kaap is op soek na ŉ man wat Saterdag ŉ 17-jarige seun van Helenvale naby Port Elizabeth beseer en ŉ tweejarige kind doodgeskiet het. Kol. Priscilla Naidu, woordvoerder van die polisie, sê die voorval het in Hartbeesstraat plaasgevind. Volgens Naidu het die verdagte, glo ŉ lid van ŉ bende in dié provinsie, “vanuit ŉ oop stuk veld” gekom waarna hy op die 17-jarige seun losgebrand het. “Die seun het in die straat ingehardloop, maar die verdagte het aangehou om op hom te skiet,” sê sy. “Die tweejarige, Hakeem Baartman, wat ten tyde van die skietvoorval in die straat gespeel het, is deur ŉ dwaalkoeël doodgeskiet. Hy is in die kop gewond.” Naidu sê die 17-jarige seun is tydens die voorval in die nek gewond. Die polisie sê alle tekens dui daarop dat die skietery bendeverwant is. Sy het bevestig die polisie ondersoek ŉ saak van moord en poging tot moord. Genl.maj. Funeka Siganga, polisiebevelvoerder, het die gemeenskap aangemoedig om die polisie van meer inligting rakende die voorval te voorsien. Siganga het dié “sinnelose dood van ŉ onskuldige kind” veroordeel. Enigeen met meer inligting kan die misdaadnoodlyn by 08600 10111 skakel.